b'\n_START_ARTICLE_\nAngkop na pangangatawan\n_START_PARAGRAPH_\nAng angkop na pangangatawan o angkop na katawan (sa Ingles: physical fitness) ay binubuo ng maraming mga bagay, na kasama ang lakas ng katawan, katatagan ng katawan, kakayahang tumagal ng katawan, tibay ng katawan, kasanayan, at mabuting kalusugan. Kinapapalooban din ito ng dalawang magkakaugnay na mga diwa: pangkalatahang kaangkupan (tinatawag na general fitness sa Ingles), na isang kalagayan ng kalusugan at mainam na kapakanan o kabutihan; at ang espesipikong kaangkupan (tiyak na kaangkupan o partikular na kaangkupan, tinatawag na specific fitness sa Ingles), na isang kahulugang nakatuon sa isang gawain batay sa kakayahang maisagawa ang tiyak na mga aspeto ng palakasan o isports, o kaya ng mga hanap-buhay._NEWLINE_Palaging isa sa mga pangunahing layunin ng edukasyong pisikal ang pagkakaroon ng mga tao ng naaangkop na mga pangangatawan._NEWLINE_Sa loob ng nakalipas na mga taon, pangkaraniwang binibigyang kahulugan ang kaangkupan (ang fitness) bilang ang kakayahang makapagsagawa ng pang-araw-araw na mga gawain na hindi nakadaranas ng labis na kapaguran o hindi napapagod. Ngunit naging hindi na sapat ang ganitong kahulugan noong lumawak ang panahon ng paglilibang dahil sa automasyon o pagkakaroon ng mga aparato o kagamitang automatiko, at dahil na rin sa mga pagbabago sa mga gawi sa pamumuhay kasunod ng rebolusyong pang-industriya. Sa kasalukuyang panahon, itinuturing ang kaangkupan ng pangangatawan bilang isang pamantayan ng kakayanan ng katawan na magsagawa ng gampanin o tungkulin nito na may katalaban at may kinahahantungan sa mga gawaing pangtrabaho at pang-paglilibang. Pati na ang kakayahan ng katawang maging malusog, na mapaglabanan ang mga karamdamang hipokinetiko (mga karamdamang lumilitaw dahil sa mababang bilang ng paggalaw o pagkilos dahil sa sedentaryong estilo ng pamumuhay), at matugunan ang mga sitwasyong pang-emerhensiya._NEWLINE_Katumbas din ng pariralang angkop na pangangatawan ang naaangkop na pangangatawan, naaakmang pangangatawan, hustong pangangatawan, tamang pangangatawan, nararapat na pangangatawan, nababagay na pangangatawan, mabuting pangangatawan, at malusog na pangangatawan.'